Veprių krateris
Veprių krateris – smūginis krateris Lietuvoje, Ukmergės rajone, prie Veprių miestelio Šventosios upės slėnyje. Skersmuo apie 8 km. Atrastas 1978 m. gręžinyje aptikus itin aukšto slėgio paveiktų uolienų. Meteoritinės kilmės, maždaug 300 m skersmens asteroidas trenkė į minkštas nuosėdines paleozojaus uolienas – smiltainį, klintį, todėl kraterio gylis buvo per 500 m. Vėliau jį užpildė po sprogimo sukritusios atgal į kraterį ar ledynmečiais nuo šlaitų suplautos uolienų nuolaužos, virš jų susidarė normaliai sluoksniuota molio ir smėlio storymė. Viršutiniai sluoksniai susiklojo juros periode, nedideliame ežere, kuris susidarė krateryje. Pagal nuosėdų amžių nustatyta, kad meteoritas krito prieš 150–160 milijonų metų. Dar vėliau kraterį užklojo kvartero nuosėdos, dabar duomenys apie kraterį ir jo uolienas gaunami tik gręžiniais. Veprių krateris yra didžiausias atrastas meteoritinis krateris Lietuvos teritorijoje. Kiek mažesnis krateris yra Mizarų krateris prie Druskininkų.